《东轩即事》
宋代·喻良能

啸傲东轩得此生，平章物理忆渊明。
晴塘滟滟起萍浪，夏木阴阴求友声。
聊欲庶几三不惑，谁能复较四难并。
旋烧蟹眼烹鹰爪，啜罢呼儿课二京。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。